Eesti laste seas armastatud lugusid muhedatest mättaelanikest pokudest saab nüüd lugeda ka udmurdi keeles. 17. veebruaril esitletakse Eesti Rahva Muuseumi näitusemajas Edgar Valteri lasteraamatute "Pokuraamat" ja "Pokulood"  udmurdikeelset väljaannet. Kohal on tõlkijad ja väljaandmise toetajad, kes räägivad pokude pikast teest udmurdi laste juurde. Saab kuulda, kuidas pokulood udmurdi keeles kõlavad. Külas on udmurdi keele õpetaja ja pokulugude tõlkija Angelina Rešetnikova, Udmurtia rahvusküsimuste ministri asetäitja Larissa Buranova ning Tartus elavate udmurtide ansambel Yumshan Gur. Edgar Valterist ja tema loomingust annab ülevaate Tartu linnaraamatukogu laste- ja noorteosakonna juhataja Ädu Neemre.